एक अन्य साथी लुई कांतो ने कहा कि जॉनसन का व्यक्तित्व अजीब सा था। कांतो ने फेसबुक पर लिखा, ‘हम सभी जानते थे कि वह अजीब था लेकिन इस बात का कोई अंदाजा नहीं था कि वह यह भी कर सकता है।’ जॉनसन के सोची समझी साजिश के तहत पुलिसकर्मियों की हत्या करने से उसके परिवार के सदस्य हैरान हैं। जॉनसन का कोई आपराधिक रिकॉर्ड नहीं था या उसके किसी आतंकवादी समूह से संबंध नहीं था। जॉनसन की बहन निकोल ने फेसबुक पर एक पोस्ट के जरिए कहा, ‘मैं कह रही हूं कि यह सच नहीं है। मेरी आंखें रो-रोकर दुखने लगी हैं। वह ही क्यों? वह क्यों डलास में था?’ निकोल ने एक अन्य पोस्ट में लिखा, ‘समाचारों में बताया जा रहा है कि वे क्या सोचते हैं लेकिन उसे जानने वाले लोग जानते हैं कि वह ऐसा नहीं था। यह हमारा सबसे बड़ा नुकसान है।’